Anthony Peraica - kandidat Republikanske stranke za Upravno vijeće okruga Cook (3/11/02) - 2002-11-02
Odvjetnik iz Chicaga, koji je kao trinaestgodišnji dječak došao u Ameriku iz Dalmatinske zagore, želi iskorjeniti "nepotizam i korupcij
U utorak, 5. studenog, u Americi se održavaju izbori. Bira se puni saziv Zastupničkog doma Kongresa, trećina senata, te tisuće lokalnih dužnosnika, od guvernera saveznih država do gradonačelnika i gradskih vijećnika. Na izborima sudjeluje i niz političara hrvatskog podrijetla. Predstavljamo jednog od njih: čikaškog odvjetnika Anthonyja Peraicu koji je kandidat Republikanske stranke na izborima za člana Upravnog odbora Okruga Cook. Okrug Cook, koji obuhvaća Chicago i njegova predgrađa, najveća je jedinica lokalne uprave u Sjedinjenim Državama. Okrug Cook ima više od pet milijuna stanovnika, a njegov proračun iznosi gotovo tri milijarde dolara. Lokalne vlasti upošljavaju 28 tisuća ljudi – u upravi, državnim bolnicama, javnom prometu, gruntovnici, sudstvu i zatvorskom sustavu te održavanju javnog zemljišta. Upravno vijeće, za čijeg se člana natječe Anthony Perajica, nadgleda administriranje tim javnim službama. Gospodin Peraica kaže da će – ako bude izabran u to tijelo od 17 članova – pokušati riješiti dva glavna problema: proračunski deficit i korupciju koja je – kako tvrdi - "prilično raširena u lokalnoj upravi". “Usluge lokalne uprave građanima sve su slabije, primjerice zatvaraju se javni bazeni, a za to vrijeme članovi upravnog odbora izglasavaju sami sebi povišicu plaće od 40 posto” – tvrdi ovaj čikaški odvjetnik. Njega posebno brine "raširena korupcija". "Radi se o korupciji koja je povezana uz kockanje. Jedna od glavnih tema je da li će se proširiti broj kockarnica u općini Cook. Oni najgori elementi našeg društva su se udružili protiv mene, jer znaju da sam ja protiv širenja kockanja i da ne bi bio njihov zastupnik u Upravnom vijeću" - kaže ovaj čikaški odvjetnik, inače bivši predsjednik Hrvatsko-američke udruge, lobističke organizacije koja promiče interese hrvatske zajednice u Sjedinjenim Državama. Odvjetnik Anthony Peraica se 1994. godine natjecao na izborima za čelnog financijskog dužnosnika Okruga Cook. U usporedbi s tom, za njega neuspješnom kampanjom, on ove godine ima mnogo veće izleda da bude izabran. Međutim, kaže da do sada nije vidio ovako “neukusnu i ružnu izbornu kampanju”, upravo zbog – kako kaže - financijskih interesa koji su u njoj na kocki. Proračunski manjak Okruga Cook iznosi više od 150 milijuna dolara. Upitali smo našeg sugovornika što bi on učinio da taj manjak nestane? "Ja već godinu i pol dana govorim da 80 posto budžeta odlazi na plaće uposlenih. Deficit se ne može smanjiti kozmetičkim promjenama. Moramo privatizirati poslove koje općina obavlja i smanjiti broj zaposlenih." Anthony Peraica kaže da se “korupcija u lokalnoj upravi ne iskazuje samo u davanju mita, već i zapošljavanjem ljudi koji uopće ne rade ili rade slabo." Evo kako on opisuje radne navike nekih od uposlenika lokalne uprave u okrugu u kojem živi: "Dođu na posao u utorak i upišu se za ponedjeljak i utorak. Dođu na posao u 11 sati u jutro, upišu se da su došli u osam sati u jutro. Upotrebljavaju općinske automobile za obavljanje privatnih poslova. S radnog mjesta odnose alat, radni pribor, odnose materijal. Jednostavno, plaćeni su za osam sati rada a rade dva. Općina više ne može priuštiti takav način rada, koji se bazira na političkim vezama, korupciji i nepotizmu. Vrijeme je da se tome kaže 'Dosta'" Kandidaturu Anthonyja Peraice podržao je i dnevnik , napisavši da “ga podržava zbog njegova obećanja da će dovesti u red skandalima potresenu lokalnu upravu i provesti potrebne reforme.” Anthony Peraica je u Ameriku stigao 1970. godine kao 13-godišnji dječak, nakon smrti oba roditelja. Potječe iz Dalmatinske zagore. Kaže da su mu roditelji, te rodbina kod koje je odrastao, usadili čvrsta moralna načela i vjeru u Boga. “Hrvatska je moja majka, no Amerika mi je pružila veliku životnu šansu, i ja kroz angažman u politici nastojim vratiti ovoj zemlji barem dio onog što je ona meni dala” – rekao je Anthony Peraica, odvjetnik iz Chicaga i kandidat Republikanske stranke za člana Upravnog odbora Okruga Cook.